CELEX: 32019D2108
Language: bg
Date: 2019-12-09 00:00:00
Title: Решение (ОВППС) 2019/2108 на Съвета от 9 декември 2019 година в подкрепа на укрепването на биологичната безопасност и сигурност в Латинска Америка в съответствие с изпълнението на Резолюция 1540 (2004) на Съвета за сигурност на ООН относно неразпространението на оръжия за масово унищожение и средствата за доставянето им

10.12.2019   
               
               
                  BG
               
               
                  Официален вестник на Европейския съюз
               
               
                  L 318/123
               
            
         РЕШЕНИЕ (ОВППС) 2019/2108 НА СЪВЕТА
         от 9 декември 2019 година
         в подкрепа на укрепването на биологичната безопасност и сигурност в Латинска Америка в съответствие с изпълнението на Резолюция 1540 (2004) на Съвета за сигурност на ООН относно неразпространението на оръжия за масово унищожение и средствата за доставянето им
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 12 декември 2003 г. Европейският съвет прие Стратегията на ЕС срещу разпространението на оръжия за масово унищожение, в глава III на която се съдържа списък на мерките, предвидени за борба срещу такова разпространение. Тези мерки трябва да бъдат предприети както в рамките на Съюза, така и в трети държави.
                  
               
                     (2)
                  
                  
                     Съюзът активно изпълнява тази стратегия и изпълнява мерките, изброени в глава III от нея, по-специално чрез отпускане на финансови средства за подкрепа на конкретни проекти, осъществявани от многостранни институции, чрез предоставяне на държавите на техническа помощ и експертен опит по отношение на широк набор от мерки за неразпространение и чрез укрепване на ролята на Съвета за сигурност на Организацията на обединените нации (СС на ООН).
                  
               
                     (3)
                  
                  
                     На 28 април 2004 г. СС на ООН прие Резолюция 1540 (2004) („Резолюция 1540 (2004) на СС на ООН“) — първият международен инструмент, който по цялостен и всеобхватен начин разглежда въпроса за оръжията за масово унищожение, средствата за доставянето им и свързаните с тях материали. С Резолюция 1540 (2004) на СС на ООН се установиха обвързващи за всички държави задължения, като тези задължения целят предотвратяване и възпиране на достъпа на недържавни структури до такива оръжия и свързаните с тях материали. СС на ООН реши също, че всички държави трябва да предприемат и приложат ефективни мерки за въвеждане на проверки на национално равнище за предотвратявана на разпространението на ядрени, химически и биологични оръжия, както и на средствата за доставянето им, включително чрез въвеждането на подходящ контрол над свързаните с тях материали.
                  
               
                     (4)
                  
                  
                     На 11 май 2017 г. Съветът прие Решение (ОВППС) 2017/809 (1) в подкрепа на изпълнението на Резолюция 1540 (2004) на СС на ООН. Техническото изпълнение на действията по линия на Решение (ОВППС) 2017/809 е възложено на Службата на ООН по въпросите на разоръжаването (UNODA) в сътрудничество със съответните регионални международни организации, по-специално с Организацията на американските държави (ОАД).
                  
               
                     (5)
                  
                  
                     В програмата на генералния секретар на ООН за разоръжаването „Да осигурим нашето общо бъдеще“, представена на 24 май 2018 г., беше подчертано, че „ние трябва да продължим да укрепваме институциите си, за да предотвратим всяко използване на биологично оръжие, включително като засилваме изпълнението на Конвенцията за забрана на биологичните оръжия, и да гарантираме, че сме способни да реагираме адекватно в случай на пробив в предотвратяването“, както и че е необходимо да „бъде даден принос за разработването на уредба, която да гарантира координирани ответни действия на международно равнище срещу използването на биологично оръжие“.
                  
               
                     (6)
                  
                  
                     На 21 януари 2019 година Съветът прие Решение (ОВППС) 2019/97 (2) в подкрепа на Конвенцията за забрана на биологични и токсични оръжия (КБТО) в рамките на Стратегията на ЕС срещу разпространението на оръжия за масово унищожение.
                  
               
                     (7)
                  
                  
                     ОАД е изготвила две предложения за проекти с оглед на засилване на цялостната биологична безопасност и сигурност в Латинска Америка.
                  
               
                     (8)
                  
                  
                     На секретариата на Междуамериканския комитет за борба с тероризма (ОАД/CICTE) следва бъде възложена администрацията и управлението на проектите, които ще бъдат изпълнени по силата на настоящото решение.
                  
               
                     (9)
                  
                  
                     Секретариатът на ОАД/CICTE следва да гарантира ефективно сътрудничество със съответните международни организации и органи като звеното за подкрепа за изпълнението на КБТО, създадения с Резолюция 1540 (2004) на СС на ООН комитет, Световната организация по здравеопазване на животните (OIE) и Глобалното партньорство срещу разпространението на оръжия и материали за масово унищожение. ОАД/CICTE следва да гарантира и взаимното допълване и полезното взаимодействие между проектите, предприети въз основа на настоящото решение, и съответните предишни и текущи проекти и дейности в Латинска Америка, подкрепяни от отделни държави—членки на ЕС, както и с други спонсорирани от Съюза програми в тази област, включително Инструмента, допринасящ за стабилността и мира, и центровете на ЕС за високи постижения в областта на управление на химически, биологични, радиологични и ядрени рискове,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   С цел укрепване на мира и сигурността и ефективни многостранни отношения на световно и регионално равнище, Съюзът ще преследва следните цели:
               
                           —
                        
                        
                           подобряване на законодателната и регулаторната база за биологична безопасност и сигурност в страните бенефициери, а именно приемане и прилагане на подходящи ефективни закони, които да забраняват на недържавни лица да произвеждат, придобиват, притежават, разработват, превозват, прехвърлят или използват биологични оръжия и средствата за доставката им, по-специално за терористични цели,
                        
                     
                           —
                        
                        
                           подобряване на биологичната безопасност и сигурност в страните бенефициери чрез повишаване на осведомеността в съответните отрасли, включително прилагане на ефективни мерки на национално равнище за предотвратяване на разпространението на биологични оръжия и средствата за доставката им.
                        
                     
            
               2.   За постигане на целите, посочени в параграф 1, Съюзът предприема изпълнението на следните проекти:
               
                           —
                        
                        
                           техническа и правна помощ за укрепване на правната уредба по отношение на биологичната безопасност и сигурност и за гарантиране на хармонизирането на тази правна уредба с международните стандарти, както и за насърчаване и укрепване на регионалното сътрудничество,
                        
                     
                           —
                        
                        
                           повишаване на осведомеността, образование и обучение по въпросите на биологичната безопасност и сигурност.
                        
                     
         
         
            Член 2
            
               1.   Върховният представител на Съюза по въпросите на външните работи и политиката на сигурност („върховният представител“) отговаря за изпълнението на настоящото решение.
            
            
               2.   Техническото изпълнение на проектите по член 1, параграф 2 се извършва от секретариата на ОАД/CICTE. Той изпълнява тази задача под ръководството на върховния представител. За тази цел върховният представител постига необходимите договорености със секретариата на ОАД/CICTE.
            
            
               3.   Подробно описание на проектите е посочено в приложението към настоящото решение.
            
         
         
            Член 3
            
               1.   Референтната сума за изпълнението на проектите, посочени в член 1, параграф 2, е в размер на 2 738 708,98 EUR.
            
            
               2.   Разходите, финансирани чрез посочената в параграф 1 сума, се управляват в съответствие с процедурите и правилата, приложими към общия бюджет на Съюза.
            
            
               3.   Комисията упражнява надзор върху правилното управление на разходите, посочени в параграф 1. За тази цел тя сключва споразумение за финансиране със секретариата на ОАД/CICTE. В това споразумение се предвижда, че секретариатът на ОАД/CICTE трябва да гарантира видимост на приноса на Съюза, съответстваща на размера на този принос.
            
            
               4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Комисията информира Съвета за всякакви трудности в хода на този процес, както и за датата на сключване на споразумението за финансиране.
            
         
         
            Член 4
            Върховният представител докладва на Съвета за изпълнението на настоящото решение и за целта се основава на редовни доклади, изготвяни от секретариата на ОАД/CICTE. Тези доклади представляват основа за оценката, извършвана от Съвета. Комисията предоставя информация относно финансовите аспекти на проектите, посочени в член 1, параграф 2.
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение е 36 месеца след сключването на споразумението за финансиране, посочено в член 3, параграф 3, или шест месеца след датата на приемането му, ако към този момент все още не е сключено споразумение за финансиране.
            
         
         
            Съставено в Брюксел на 9 декември 2019 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение (ОВППС) 2017/809 на Съвета от 11 май 2017 година в подкрепа на изпълнението на Резолюция 1540 (2004) на Съвета за сигурност на Организацията на обединените нации относно неразпространението на оръжия за масово унищожение и средствата за доставянето им (ОВ L 121, 12.5.2017 г., стр. 39).
         
            (2)  Решение (ОВППС) 2019/97 на Съвета от 21 януари 2019 г. в подкрепа на Конвенцията за забрана на биологични и токсични оръжия в рамките на Стратегията на ЕС срещу разпространението на оръжия за масово унищожение (ОВ L 19, 22.1.2019 г., стр. 11).
      
      
         
            ПРИЛОЖЕНИЕ
            ПРОЕКТИ В ПОДКРЕПА НА УКРЕПВАНЕТО НА БИОЛОГИЧНАТА БЕЗОПАСНОСТ И СИГУРНОСТ В ЛАТИНСКА АМЕРИКА В СЪОТВЕТСТВИЕ С ИЗПЪЛНЕНИЕТО НА РЕЗОЛЮЦИЯ 1540 (2004) НА СЪВЕТА ЗА СИГУРНОСТ НА ООН ОТНОСНО НЕРАЗПРОСТРАНЕНИЕТО НА ОРЪЖИЯ ЗА МАСОВО УНИЩОЖЕНИЕ И СРЕДСТВАТА ЗА ДОСТАВЯНЕТО ИМ
            1.   Въведение и цели
            1.1.   Въведение
            Конвенцията за биологичните оръжия (КБТО) влезе в сила през 1975 г. и е ратифицирана от всички държави в Латинска Америка и Карибския басейн с изключение на една (Хаити). Въпреки това, повече от четиридесет години по-късно, много от същите тези държави не разполагат с необходимата национална правна и регулаторна рамка за пълното прилагане на КБТО. В Конвенцията наред с другото се определят някои стандарти за биологична безопасност за намаляване на бактериологичните и други биологични заплахи, които могат да навредят на живота на планетата.
            В опит да се положат допълнителни усилия за противодействие на подобни заплахи, през 2004 г. Съветът за сигурност на ООН прие Резолюция 1540 (Резолюция 1540 (2004) на СС на ООН). Резолюцията изисква от всички държави да предприемат и прилагат ефективни мерки за установяване на национален контрол с цел предотвратяване на разпространението на ядрени, химически или биологични оръжия и средствата за доставянето им. Съгласно точка 3а от постановителната част от Резолюция 1540 (2004) на СС на ООН тези мерки включват установяването на подходящ контрол върху свързаните материали и, във връзка с това, разработването и поддържането на подходящи ефективни мерки за проследяване и гарантиране на сигурността на такива изделия при производство, използване, съхранение или транспортиране.
            На всеки пет години Комитетът, създаден с Резолюция 1540 (2004) на СС на ООН, извършва цялостен преглед на положените от държавите членки усилия за изпълнение на задълженията по посочената резолюция. В заключителния документ за цялостния преглед от 2016 г. се правят някои важни изводи. Първо, в документа се отбелязва, че макар държавите да са постигнали известен напредък в гарантирането на сигурността и защитата на чувствителни материали, в тези области все още има пропуски. Второ, Комитетът отбелязва, че усилията за проследяване и гарантиране на сигурността на материалите, свързани с биологични оръжия, изостават от тези за защита на материалите, свързани с ядрени и химически оръжия. Трето, Комитетът отбелязва, че от 2011 г. не се наблюдава засилване на прилаганите от държавите мерки, за които се призовава в Резолюция 1540 (2004) на СС на ООН. Поради това Комитетът заключава, че държавите следва да предприемат спешни действия за приемането на мерки за проследяване и гарантиране на сигурността на материалите, свързани с биологични оръжия.
            Инцидент с въвеждането и потенциалното разпространение на патогенен биологичен агент, независимо дали от участник, който цели да навреди на целевото население, или по естествен път, може да причини значителни човешки, икономически и политически вреди в региона на ОАД. С оглед на тази потенциална заплаха ОАД се стреми към повишаване на осведомеността и капацитета за биологична безопасност и сигурност в Северна и Южна Америка. От 2009 г. насам чрез своя секретариат („секретариата“) Междуамериканският комитет за борба с тероризма („ОАД/CICTE“) проведе няколко национални учения за управление на кризи, свързани с биологични инциденти, които имаха за цел да повишат осведомеността за заплахите за биологичната сигурност и да съберат на едно място длъжностни лица и представители на агенции и организации, за да научат как да координират действията си в отговор на биологични инциденти. Освен това редица държави — членки на ОАД, конкретно поискаха съдействие от секретариата за изготвянето или актуализирането на националните планове за спешно реагиране при биологични инциденти.
            Въпреки че тези и други усилия за укрепване на подготвеността и способностите за реакция при биологични инциденти дадоха важни резултати, сред много държави — членки на ОАД, все още липсват ангажираност и инвестиции в биологичната безопасност и сигурност. Това намира отражение в липсата на необходимата инфраструктура, капацитет и правни рамки за ефективно откриване и реагиране на биологични инциденти. Големият и непропорционален брой смъртни случаи в Северна и Южна Америка в резултат на световната епидемия на H1N1 през 2009 г. откроява посочените по-горе слабости и подчертава необходимостта от засилване на вниманието в областта на биологичната безопасност и биологичната сигурност. Смята се, например, че от епидемията на свински грип H1N1 през 2009 г. са починали повече хора в Северна и Южна Америка, отколкото в останалата част на света.
            Липсата на ангажираност с въпросите на биологичната безопасност и сигурност от страна на правителствата в региона се дължи на комбинация от фактори, сред които недостатъчната осведоменост на разработващите политиките за заплахата и потенциалните разходи, произтичащи от един мащабен биологичен инцидент; приоритети в областта на сигурността, които се конкурират за оскъдните ресурси на национално равнище; както и присъщите предизвикателства, свързани с разработването на интегрирана национална готовност и способност за реагиране при биологични инциденти. Тези предизвикателства подчертават необходимостта от координиран отговор при биологични инциденти в региона на ОАД. Този отговор следва да включва множество участници на национално и местно равнище, включително министерства (на здравеопазването, селското стопанство, сигурността, правосъдието, отбраната, разузнаването, транспорта, външните работи, международната търговия, икономиката, науката и технологиите и други), правоприлагащите органи и други органи за първоначално реагиране, субекти от частния сектор (по-специално промишлеността и академичната общност) и гражданското общество.
            1.2.   Цели
            Чрез този 3-годишен проект Междуамериканският комитет за борба с тероризма цели да подобри биологичната безопасност и биологичната сигурност в държавите бенефициери в съответствие с Резолюция 1540 (2004) на СС на ООН, и по-специално установяването и прилагането на ефективни мерки за предотвратяване на разпространението на биологични оръжия и средствата за доставянето им.
            Техническата помощ и сътрудничеството с държавите членки, които подкрепят общата цел на проекта, ще се основават на следните основни цели:
            
                        —
                     
                     
                        засилване на стандартите за биологична безопасност и биологична сигурност в държавите бенефициери,
                     
                  
                        —
                     
                     
                        подобряване на правните и регулаторните рамки в областта на биологичната безопасност и биологичната сигурност и хармонизирането им със съществуващите международни стандарти,
                     
                  
                        —
                     
                     
                        засилване на взаимодействието и сътрудничеството, по-специално чрез партньорските прегледи на Комитета, създаден с Резолюция 1540,
                     
                  
                        —
                     
                     
                        улесняване на постоянното обучение по въпросите на биологичната безопасност и сигурност.
                     
                  2.   Подбор на изпълнителна агенция и координиране с други подходящи инициативи за финансиране
            2.1.   Изпълнителна агенция — Организацията на американските държави (ОАД)
            От 2005 г. насам ОАД активно подкрепя усилията на държавите членки за неразпространение в Северна и Южна Америка. През 2010 г. на секретариата на CICTE беше даден специален мандат да разработи програма за подпомагане на изпълнението на Резолюция 1540 (2004) на СС на ООН. Вследствие на това започна стратегическо партньорство между Службата на ООН по въпросите на разоръжаването (UNODA), експертната група на Комитета, създаден с Резолюция 1540, и секретариата на ОАД/CICTE за изпълнение на пилотен проект за техническа помощ и изграждане на капацитет в Северна и Южна Америка, който да улесни усилията на държавите членки по прилагането на различните области в обхвата на Резолюция 1540 (2004) на СС на ООН.
            Една от основните цели на ОАД/CICTE беше работата с държави, чиито правителства са изцяло ангажирани с физическата защита и проследяването на химически, биологични, радиологични и ядрени материали (ХБРЯ), като част от усилията им в областта на неразпространението. Друга цел беше да се съдейства на държавите бенефициери в изпълнението на Резолюция 1540 (2004) на СС на ООН чрез определяне на конкретните нужди и предизвикателства, за да се приспособят дейностите за законодателна помощ и изграждане на специален капацитет с оглед на укрепването на превантивната рамка на държавите членки срещу използването на ХБРЯ материали от недържавни субекти.
            Регионалната рамка, предоставена от ОАД, има сравнително предимство поради транснационалния характер на заплахите, който налага сътрудничество между съседни държави, за да се отговори на тези предизвикателства. Регионалният подход по тези въпроси на CICTE ще гарантира последователност, за да се избегне дублиране на усилията и да се постигне максимална ефективност. В това отношение ОАД, като най-старата регионална организация в Северна и Южна Америка, е в уникална позиция в тази част на света да покаже ефективност благодарение на своята мрежа от национални звена за контакт; широко присъствие в целия регион и способността да работи на място с предложените държави бенефициери.
            В по-общ план ОАД/CICTE работи в тясно сътрудничество с правителствата на множество държави — членки на ОАД, и постигна важни резултати в областта на биологичната безопасност и сигурност. Така например ОАД/CICTE оказа съдействие на държавите членки под най-различна форма като:
            
                        —
                     
                     
                        изготвяне на национални планове за действие по Резолюция 1540 и укрепване на правните и регулаторни рамки,
                     
                  
                        —
                     
                     
                        изграждане на капацитет за предотвратяване и борба с трафика и контрабандата на ядрени, радиологични, химични и биологични материали,
                     
                  
                        —
                     
                     
                        насърчаване на обмена на ефективни практики чрез използването на методиката за партньорски проверки, както и
                     
                  
                        —
                     
                     
                        улесняване на координацията на политическо равнище за определяне на областите за регионално и подрегионално сътрудничество.
                     
                  2.2.   Координиране с други подходящи инициативи за финансиране
            Като обща практика ОАД/CICTE координира дейностите си с други агенции и организации, получаващи финансиране както от едни и същи, така и от различни правителства донори и международни органи. Що се отнася до организациите, които ползват подкрепа от Европейския съюз за работа, свързана с дейностите, предложени по този проект, Службата на ООН по въпросите на разоръжаването (UNODA), Комитетът, създаден с Резолюция 1540 (2004) на СС на ООН, и неговата експертна група, както и звеното за подкрепа на прилагането на Конвенцията за биологичните оръжия имат пряко отношение към проекта и следва да се отбележи, че ОАД/CICTE вече работи в тясно сътрудничество с тях. Координацията с тези органи ще се извършва от ръководния екип, който ще се помещава в централата на ОАД, за да се гарантира допълване на усилията и да се избегне дублиране, а дейностите по проектите ще бъдат приведени в съответствие със задълженията по Резолюция 1540 и Конвенцията за биологичните оръжия.
            Във връзка с това ОАД/CICTE счита, че проектът очевидно е в съответствие с Решението на Европейския съвет от 2019 г. за подкрепа на прилагането на Конвенцията за биологичните оръжия извън Европейския съюз („решението“). Предложеният проект ще даде допълнителен тласък на решението, като допринесе за намаляване на заплахата от разпространението на биологични и токсични оръжия в региона. По този начин проектът ще вземе предвид бързия напредък в областта на науките за живота, за да се гарантира, че правните и регулаторните рамки на правителствата за противодействие на подобни заплахи отговарят на действащите международни стандарти. В резултат на това проектът ще способства да се гарантира, че държавите — членки на ОАД, са добре подготвени да реагират бързо на всякакви евентуални заплахи.
            По отношение на разработването на политики ОАД/CICTE ще продължи работата в тази област чрез редовните си сесии и Комитета за континентална сигурност към Постоянния съвет на ОАД.
            Основната цел на настоящото предложение е да се подобри биологичната безопасност и биологичната сигурност в държавите бенефициери чрез повишаване на осведомеността и изграждане на капацитет в имащите отношение сектори, в съответствие с Резолюция 1540 (2004) на СС на ООН, включително прилагането на ефективни национални мерки за предотвратяване на разпространението на биологични оръжия и средствата за доставянето им. Тези усилия ще бъдат насочени към учените в областта на биологичната безопасност и биологичната сигурност в публичния и частния сектор, както и към създателите на политики и законодателите. Дейностите включват курсове за обучение на учени в областта на науките за живота в държавите бенефициери, както и разработването на онлайн курс за обучение, за да се достигне до още повече бенефициери в региона. ОАД/CICTE ще осъществява тези дейности в координация със стратегическите ни партньори и, съгласно посоченото в раздел „Методика“, за целите на високоспециализирано обучение и задачи ОАД може също да сключва договори за краткосрочна подкрепа (експерти, инструктори и изследователи) и ще работи с партньорите си в тези области (включително звеното за подкрепа на прилагането на Конвенцията за биологичните оръжия, Службата на ООН по въпросите на разоръжаването, Световната организация по здравеопазване на животните и Европейския съюз) и академичната общност, за да се гарантира, че персоналът отговаря на всички технически изисквания, включително, когато е възможно, въз основа на поддържаните от тези организации регистри.
            3.   Описание на проекта
            3.1.   Описание
            Целта на нашето предложение е да се подобрят биологичната безопасност и биологичната сигурност в държавите бенефициери, в съответствие с Резолюция 1540 (2004) на СС на ООН, и да се увеличи капацитетът им за ефективно предвиждане и реагиране на мащабни инциденти с участието на биологичен агент, създаден от човека или възникнал по естествен път. Освен това проектът ще послужи за подобряване на междуведомственото и международното сътрудничество и обмена на информация между държавите — членки на ОАД, така че да бъдат подготвени и да могат да реагират на биологични инциденти. Освен това проектът цели да се преодолеят законодателните пропуски, които понастоящем съществуват в някои от целевите държави, и да се допълнят усилията за прилагане на Конвенцията за биологичните оръжия.
            Проектът ще обедини усилията на компетентните национални органи на максимум осем държави — членки на ОАД, на имащи отношение представители на частния сектор и гражданското общество и квалифицирани международни експерти, за да се проучат възможните стъпки за гарантиране на подобрени способности в областта на биологичната безопасност и биологичната сигурност в тези държави, а в по-широк план и в региона на ОАД. В проекта ще се използва двустранен подход, който включва както национални, така и подрегионални дейности. Целта ще бъде да се използва досегашният опит на секретариата по тези въпроси в Северна и Южна Америка, както и неговата добре установена мрежа от контакти и партньори (особено в публичния сектор). Усилията на национално равнище ще се съсредоточат върху работата с отделни държави — членки на ОАД, за укрепване на националния капацитет, изготвяне на законодателни и нормативни актове и разработване на специфични за всяка държава планове за действие за укрепване на оперативните способности.
            На регионално равнище дейностите за изграждане на капацитет ще се съсредоточат върху насърчаването на обмена на информация и добри практики, както и върху определянето на структурните, материалните и функционалните параметри на регионалните подходи.
            Друга цел на проекта ще бъде използването на разработен през последните години процес на „партньорски проверки“, съгласно който държавите доброволно приемат да работят заедно, за да оценят своите взаимни предимства и слабости при изпълнението на задълженията по Резолюция 1540, и да определят ефективни практики и области за продължаване на двустранното сътрудничество. След неотдавнашните успешни партньорски проверки по Резолюция 1540 между Чили и Колумбия (2017 г.), Доминиканската република и Панама (2019 г.), а най-наскоро и между Парагвай и Уругвай (2019 г.), предлагаме да се предостави помощ за специфични последващи действия и сътрудничество за тези три групи държави. По този начин ще се стремим да предприемем последващи действия по тесните двустранни връзки, изградени между тези държави в процеса на партньорски проверки, и да се стремим към по-нататъшно затвърждаване на демонстрирания от тези държави ангажимент за продължаване на сътрудничеството по Резолюция 1540 отвъд първоначалните партньорски проверки. Ще предложим и насърчаване на допълнителни учения за партньорски проверки в региона със силен акцент върху биологичната безопасност и биологичната сигурност за държавите, които все още не са предприели такива учения, като Мексико и евентуално други партньори в региона. И накрая, ще се стремим към преразглеждане на съществуващите процеси на партньорски проверки с цел насърчаване и засилване на продължаващото сътрудничество между държавите, насърчаване на най-добрите практики, както и на практиката за публикуване на технически документи (в допълнение към окончателните доклади, представяни от държавите), за да се обхване напредъкът, постигнат на тези форуми.
            3.2.   Методика
            3.2.1.   Организационна структура
            Проектът ще се изпълнява от ОАД/CICTE в координация с подпомаганите държави — членки на ОАД. Екипът на ОАД/CICTE за управление на проекта ще се състои от трима членове и помощник за административна/финансова подкрепа, разположени в централата на ОАД във Вашингтон, в координация с договорно нает външен персонал в зависимост от конкретните дейности, които да бъдат изпълнени, под общия надзор и ръководство на изпълнителния секретар на Междуамериканския комитет за борба с тероризма.
            Договорно наетият външен персонал ще включва специалист по право, който ще изпълнява свързаната с правната помощ част от проекта. За високо специализирано обучение и задачи ОАД може също да сключва договори за краткосрочна подкрепа (експерти, инструктори и изследователи) от регистрите на експерти на други технически партньори, включително звеното за подкрепа на прилагането на Конвенцията за биологичните оръжия, Службата на ООН по въпросите на разоръжаването, Световната организация по здравеопазване на животните и Европейския съюз.
            Първоначално екипът за управление на програмата на ОАД/CICTE ще се координира пряко с националните органи на държавите членки, които са поискали подкрепа за Резолюция 1540 (2004) на СС на ООН. В няколко случая ОАД разполага с действащи споразумения за сътрудничество, чрез които да подпомогне държавите членки в областите на изпълнение на Резолюция 1540, които ще послужат като основа за техническата помощ.
            3.2.2.   Технически подход
            Исканията за законодателна и техническа помощ за укрепване на разпоредбите относно биологичната безопасност и сигурност ще наложат първоначална оценка и анализ на действащите законови и подзаконови актове, и ще се извършват от специалист по право в координация с екипа за управление на проекта и съответните органи в държавите бенефициери посредством мисии за оказване на законодателна и техническа помощ с цел установяване на специфични пропуски и приоритети по държави. Въз основа на тази оценка конкретните мерки, свързани с изискващи приоритетно прилагане законодателни и регулаторни подобрения в областта на биологичната безопасност и сигурност, които ще бъдат пряко подкрепени от този проект, могат да включват:
            
                        —
                     
                     
                        анализ на съществуващите законови и подзаконови разпоредби в държавите бенефициери с цел установяване на специфични пропуски,
                     
                  
                        —
                     
                     
                        изготвяне и приемане на списък за контрол на износа,
                     
                  
                        —
                     
                     
                        разработване и приемане на национален план за действие за реагиране на биологични заплахи,
                     
                  
                        —
                     
                     
                        разработване на национални насоки за защита на биологични агенти от случайно или умишлено разпространение, тяхното правилно и безопасно съхранение и транспортиране, включително вътрешната им сигурност.
                     
                  Дейностите за насърчаване и засилване на регионалното сътрудничество ще включват:
            
                        —
                     
                     
                        разработване на последващи действия за изграждане на капацитет и сътрудничество за държави от региона, които са извършили партньорски проверки, свързани с изпълнението на Резолюция 1540,
                     
                  
                        —
                     
                     
                        допълнителни партньорски проверки със силен акцент върху биологичната безопасност и сигурност,
                     
                  
                        —
                     
                     
                        изготвяне и публикуване на технически документи относно дейности, свързани с партньорските проверки.
                     
                  Във всяка от държавите бенефициери ще бъде организиран курс на обучение по отношение на повишаването на осведомеността, образованието и обучението във връзка с компонента на предложението, свързан с биологичната безопасност и сигурност, който ще се прилага успоредно с компонента на техническата и законодателната помощ и регионалното сътрудничество. Тези курсове на обучение ще бъдат координирани от екипа за управление на ОАД/CICTE и ще се провеждат от международни експерти. Курсовете ще послужат за изграждане на капацитет и създаване на група от инструктори от различните научни институции на държавите бенефициери, които ще могат да разпространяват знания относно принципите на биологичната безопасност и сигурност, най-добрите лабораторни практики, техники и методи за управление на биологичните рискове в лабораториите и научноизследователските институти.
            ОАД/CICTE ще работи с представители на академичните и научноизследователските среди с цел разработване на онлайн курс, което ще допринесе за подобряване на настоящите ресурси за по-нататъшно разпространение на знания и повишаване на осведомеността относно биологичната безопасност и сигурност и биоетиката сред представителите на академичните среди, преподавателите, студентите и изследователите в областта на науките за живота и други съответни заинтересовани страни.
            Освен това по време на мисиите за предоставяне на техническа и законодателна помощ и в рамките на регионалните и подрегионалните дейности, включени в предложението, за създателите на политики, парламентаристите и представителите на отрасъла ще се провеждат информационни дейности и дейности за повишаване на осведомеността относно биологичната безопасност и сигурност, Резолюция 1540 (2004) на СС на ООН и прилагането на КБТО.
            3.2.3.   Аспекти, свързани с равенството между половете
            Чрез програмата си по Резолюция 1540 ОАД/CICTE играе важна роля за подпомагане на държавите членки да изградят капацитет за изпълнение на Резолюция 1540 (2004) на СС на ООН и за борба с разпространението на ядрени оръжия, както и за насърчаване на равенството между половете. Всички тези резултати допринасят за постигането на целите на ООН за устойчиво развитие и допълват усилията на държавите — членки на ОАД, за прилагане на съответните инструменти в глобалните зони с режим на разоръжаване и неразпространение.
            ОАД/CICTE ще гарантира равенство между половете в процеса на наемане на служители в помощ на държавите бенефициери по проекта и ще насърчи държавите бенефициери пълноценно да ангажират жените на всички етапи на проекта. Непрекъснато се полагат специални усилия за включване на измерението, свързано с пола, и за поставяне на жените в центъра на обсъжданите теми.
            3.2.4.   Външна координация
            Освен координацията и сътрудничеството с национални органи от целия регион, при изпълнението на проекта ОАД ще осъществява координация и ще си сътрудничи и с други институции и организации. Изброените по-долу образувания могат да предоставят помощ по конкретни въпроси и да подпомагат популяризирането на инициативата в региона:
            
                        —
                     
                     
                        Службата на ООН по въпросите на разоръжаването (UNODA), включително звеното за подпомагане на прилагането на Конвенцията за биологичните оръжия,
                     
                  
                        —
                     
                     
                        Комитетът към Съвета за сигурност, създаден съгласно Резолюция 1540 (2004) на СС на ООН, и неговата експертна група,
                     
                  
                        —
                     
                     
                        Световната организация по здравеопазване на животните (OIE),
                     
                  
                        —
                     
                     
                        Световната здравна организация (СЗО), включително Панамериканската здравна организация (PAHO),
                     
                  
                        —
                     
                     
                        Организации на гражданското общество, академичните среди и организации от частния сектор, чиито цели съответстват на целите на настоящото предложение, включително националната лаборатория Sandia; Subcomisión de Bioseguridad y Bioscustodia de la Asociación Argentina de Microbiología; James Martin Center CNS; Asociación Latinoamericana de Biocontención y Biocustodia.
                     
                  3.3.   Цели и дейности по проекта
            Цел 1: Засилване на стандартите за биологична безопасност и сигурност в държавите бенефициери.
            Спомагателни дейности
            
                        —
                     
                     
                        Дейност 1.1: Провеждане на мисия за техническа помощ по държави с агенции, които работят в областта на биологичната безопасност и сигурност, за да се направи оценка на нуждите и да се изготви доклад за оценка.
                     
                  
                        —
                     
                     
                        Дейност 1.2: Въз основа на потребностите и ресурсите, улесняване на обучението в една от следните области или и в двете: приемане на списък за контрол на износа или приемане на национален план за действие за реагиране на биологични заплахи. Предоставяне на доклад за оценка.
                     
                  
                        —
                     
                     
                        Дейност 1.3: Разработване на национални насоки за защита на биологични агенти от случайно или умишлено разпространение, както и национални насоки по отношение на тяхното правилно и безопасно съхранение и транспортиране, включително вътрешната им сигурност.
                     
                  Очаквани резултати
            
                        —
                     
                     
                        Доклад за оценка, изготвен с препоръка по държави и по агенции.
                     
                  
                        —
                     
                     
                        Списък за контрол на износа, създаден в зависимост от нуждите на държавите.
                     
                  
                        —
                     
                     
                        Представен по държави доклад за оценка на национален план за действие за реагиране и насоки във връзка с биологични заплахи, случайни събития, безопасно съхранение и транспортиране.
                     
                  Цел 2: Подобряване на правните и регулаторните рамки в областта на биологичната безопасност и сигурност и хармонизирането им със съществуващите международни стандарти.
            Спомагателни дейности
            
                        —
                     
                     
                        Дейност 2.1: Преглед на съществуващите законодателни и регулаторни рамки във всяка държава бенефициер с цел установяване на пропуските и приоритетните области, където е необходимо.
                     
                  
                        —
                     
                     
                        Дейност 2.2: Предоставяне на необходимата законодателна помощ, включително изготвяне на законови и подзаконови актове за прилагане на списъци за контрол на износа и/или на национални планове за действие.
                     
                  
                        —
                     
                     
                        Дейност 2.3: Изготвяне и публикуване на документ с насоки за най-добри лабораторни практики, техники и методи за управление на биологичните рискове в лабораториите и научноизследователските институти и разпространението му с цел популяризиране на добрите практики сред съответните заинтересовани страни.
                     
                  Очаквани резултати
            
                        —
                     
                     
                        Предоставяне поне веднъж на мисия за законодателна помощ за всяка държава с цел осигуряване на подпомагане по отношение на списъка за контрол на износа и/или националните планове за действие и/или изготвяне на съответните законови и подзаконови актове.
                     
                  
                        —
                     
                     
                        Публикуване на най-добри лабораторни практики, съдържащи различни компоненти: академични компоненти, техники и различни методи.
                     
                  Цел 3: Засилване на взаимодействието и сътрудничеството, по-специално чрез партньорските прегледи на Комитета, създаден с Резолюция 1540.
            Спомагателни дейности
            
                        —
                     
                     
                        Дейност 3.1: Оказване на съдействие по най-много три нови партньорски проверки със силен акцент върху биологичната безопасност и сигурност.
                     
                  
                        —
                     
                     
                        Дейност 3.2: Провеждане на три двустранни семинара с цел предприемане на последващи действия във връзка с партньорските проверки, които вече са проведени в региона, във връзка с изпълнението на Резолюция 1540.
                     
                  
                        —
                     
                     
                        Дейност 3.3: Изготвяне и публикуване на технически документи относно дейности, свързани с партньорските проверки.
                     
                  
                        —
                     
                     
                        Дейност 3.4: Организиране на регионална конференция по въпросите на биологичната безопасност и сигурност с цел, наред с другото, засилване на координацията и насърчаване на обмена на информация.
                     
                  
                        —
                     
                     
                        Дейност 3.5: Организиране на регионална конференция относно състоянието на изпълнението на Резолюция 1540 (2004) на СС на ООН в Северна и Южна Америка.
                     
                  Очаквани резултати
            
                        —
                     
                     
                        Съдействие за извършването на партньорска проверка за шест държави бенефициери.
                     
                  
                        —
                     
                     
                        Доклад за последващи действия във връзка с партньорската проверка, изготвен и публикуван за Чили/Колумбия, Доминиканската република/Панама и Парагвай/Уругвай.
                     
                  
                        —
                     
                     
                        Засилване на координацията между агенциите във връзка с биологичната безопасност и сигурност на държавите бенефициери.
                     
                  Цел 4: Улесняване на постоянното обучение по въпросите на биологичната безопасност и сигурност.
            Спомагателни дейности
            
                        —
                     
                     
                        Дейност 4.1: Създаване на мрежа от инструктори по биологична безопасност и сигурност във всяка държава бенефициер.
                     
                  
                        —
                     
                     
                        Дейност 4.2: Проектиране и разработване на обучителен модул за учени с цел намаляване на риска от възможна злоупотреба с материали и оборудване по време на научните изследвания.
                     
                  
                        —
                     
                     
                        Дейност 4.3: Координиране със съответните национални институти за обучение с цел насърчаване на включването в академичните учебни програми на модули и/или материали, свързани с биологичната безопасност и сигурност, включително прилагането на Резолюция 1540 (2004) на СС на ООН и на КБТО.
                     
                  
                        —
                     
                     
                        Дейност 4.4: Организиране и провеждане на максимум осем сесии за обучение по въпросите на биологичната безопасност и сигурност (по една на държава бенефициер).
                     
                  Очаквани резултати
            
                        —
                     
                     
                        Установяване във всяка държава членка на мрежа от инструктори и специалисти по биологична безопасност и сигурност.
                     
                  
                        —
                     
                     
                        Създаване на отворени онлайн курсове и провеждане на шест курса.
                     
                  
                        —
                     
                     
                        Обучение в държавите бенефициери на учени от агенции, свързани с биологичната безопасност и сигурност.
                     
                  4.   Бенефициери
            Преките бенефициери по цели 1—4 са националните институции и органи, отговарящи за биологичната безопасност и сигурност във всяка държава бенефициер (до осем държави в зависимост от получените средства: Аржентина, Чили, Колумбия, Доминиканска република, Мексико, Панама, Парагвай и Уругвай). Със създаването на онлайн курса и включването на тези теми в учебните програми на университетите ще бъде достигнат още по-широк спектър от бенефициери.
            5.   Видимост на Европейския съюз
            ОАД/CICTE ще гарантира, че всички дейности по проекта отчитат финансовата подкрепа за проекта от страна на Съюза чрез множество средства. Подкрепата от ЕС ще се изтъква чрез съобщения за медиите, социалните медии и интервюта с информационните медии за прояви с голям обществен отзвук. Върху цялото оборудване, печатни материали или компютърен софтуер, които се даряват на държавите бенефициери, ще бъде посочено, че са финансирани от Съюза. Всички шапки, работни комбинезони или работни униформи на персонала по проекта ще носят логото и/или знамето на ЕС, като ясен метод на брандиране. Подкрепата от страна на Съюза ще бъде публикувана и видима на уебсайтовете и публикациите на ОАД, свързани с проекта и с подпомаганите програми.
            6.   Продължителност
            Предвиденият график за изпълнение на проекта е 36 месеца.
            7.   Общи положения
            Техническото изпълнение на проекта ще бъде осъществено от ОАД/CICTE чрез неговата съществуваща програма по Резолюция 1540.
            8.   Партньори
            ОАД/CICTE ще изпълнява проекта в партньорство с националните органи в държавите бенефициери и в сътрудничество със стратегическите партньори.
            9.   Докладване
            На всяко тримесечие ще бъдат представяни описателни доклади за напредъка и финансово състояние, за да се даде възможност за адекватно и навременно наблюдение и оценка, а ОАД/CICTE ще поддържа тесни връзки с донора.